KIRJALLINEN KYSYMYS E-3437/01

esittäjä(t): Paolo Bartolozzi (PPE-DE) komissiolle

(21. joulukuuta 2001)

Aihe: Tulliesteet ja Euroopan tekstiilialan ongelmat

Euroopan tekstiiliteollisuus kärsii tulliongelmista, joiden vuoksi sen kilpailukyky markkinoilla ei ole paras mahdollinen. Monet Euroopan ulkopuoliset maat ovat asettaneet suuria tullimaksuja tuonnille: Intia 40 %, Pakistan 30 %, Argentiina 30 %, Kiina 24 %, Brasilia 20,5 %, Venäjä 25 %, Australia 25 %, Korea 13 %, USA 728,3 %.

Mihin toimiin komissio aikoo ryhtyä parantaakseen yhteisön tuotteiden pääsyä kolmansien maiden markkinoille? Miten komissio aikoo tasapainottaa kaikkea muuta kuin vastavuoroista tilannetta EU:n 15 jäsenvaltion ja EU:n ulkopuolisten maiden välisissä tuontitulleissa ja saattaa voimaan tärkeän tasapuolisen kilpailun periaatteen?

Ottaen huomioon WTO:n Qatarin kokouksen ja sitä edeltävän Seattlen kierroksen tulokset, miten komissio aikoo auttaa selvittämään valtavia sosiaaliseen ja ympäristön ja terveyden polkumyyntiin liittyviä ongelmia, jotka haittaavat tekstiilialaa ja heikentävät maailman kauppajärjestelmää ja EU:n ulkopuolisten maiden sosiaalista rakennetta (lapsityövoiman käyttö, kestävän kehityksen vastainen ympäristön hyväksikäyttö)?

Entä mihin toimiin komissio aikoo ryhtyä suojatakseen Euroopan teollisuuden merkkejä ja immateriaalioikeuksia maailmankaupassa ja torjuakseen petoksia ja väärentämistä ottaen huomioon väärennettyjen tuotteiden tulvan Euroopan markkinoille?

Pascal Lamyn komission puolesta antama vastaus

(18. helmikuuta 2002)

Kuten arvoisa parlamentin jäsen tietää, kaikki tekstiili- ja vaatetusalan tuontia yhteisöön koskevat rajoitukset poistuvat vuoden 2004 loppuun mennessä vuonna 1995 tehdyn tekstiili- ja vaatetustuotteita koskevan WTO-sopimuksen mukaisesti. Euroopan yhteisö noudattaa kyseistä Uruguayn

kierroksella tehtyä päätöstä ja pitää kiinni mainitun WTO-sopimuksen mukaisista sitoumuksistaan. Komissio on kuitenkin täysin tietoinen yhteisön tuotteiden esteistä päästä tietyille kolmansien maiden markkinoille. Se on ottanut huomioon yhteisön tuotannonalojen vientiedut ja saanut neuvostolta luvan neuvotella siitä, että helpotettaisiin yhteisön tuotteiden pääsyä määrällisiä rajoitteita asettaneiden WTO-maiden tekstiili- ja vaatetusalan markkinoille purkamalla yhteisön asettamia tuontirajoituksia WTO-sopimuksessa määrättyä nopeammin. Yhteisön tarjoamien myönnytysten laajuudesta päätetään sen mukaan, millaisin konkreettisin tavoin kolmannet maat helpottavat tariffi- ja muissa asioissa yhteisön tekstiili- ja vaatetusalan tuotteiden pääsyä omille markkinoilleen. Sopimus on jo tehty muun muassa Sri Lankan ja Pakistanin kanssa, ja neuvotteluja käydään parhaillaan useiden muiden maiden kanssa.

Komissio myöntää kaupan ja sosiaalinäkökohtien edistämisen välisen yhteyden ja määritteli 18. heinäkuuta 2001 antamassaan tiedonannossa(1) laajan strategian, joka koskee perustyönormien edistämistä ja työmarkkina- ja sosiaalipolitiikan ohjausjärjestelmän kehittämistä maailmanlaajuistumisen yhteydessä. Tiedonannossa komissio ehdottaa Euroopan laajuisia ja kansainvälisiä toimia monilla politiikan aloilla: kaupassa, kehitysyhteistyössä, ulkosuhteissa ja sosiaalipolitiikassa. Tiedonannon ansiosta on jo saatu aikaan konkreettisia tuloksia kaupan alalla. Neuvosto hyväksyi 10. joulukuuta 2001 yleistä tullietuusjärjestelmää koskevan uuden asetuksen (yleisen tullietuusjärjestelmän soveltamisesta 1 päivästä tammikuuta 2002 alkaen 31 päivään joulukuuta 2004 10 päivänä joulukuuta 2001 annetun neuvoston asetuksen (EY) N:o 2501/2001(2)), jolla vahvistetaan huomattavasti sosiaalista kannustinjärjestelmää ja yhteyksiä sosiaalipolitiikan ohjausjärjestelmään. Ohjausnäkökohdat ovat strategiassa keskeisinä, ja komissio pyrkii edelleen kehittämään kansainvälisiä neuvotteluja, joihin WTO ja Kansainvälinen työjärjestö ILO, kehitysyhteistyöjärjestöt, hallitukset, kansalaisyhteiskunta ja työmarkkinaosapuolet osallistuvat. Tällä tavoin pyritään edistämään sosiaalista kehitystä maailmanlaajuistumisen yhteydessä.

Tekstiilit kuuluvat yhteisön ympäristömerkkijärjestelmään. Ympäristömerkillä kannustetaan kaikkia tuottajia omaksumaan ympäristöä säästäviä tuotantomenetelmiä, jotta ne voivat hyödyntää tällä tavoin tuotettujen hyödykkeiden kasvavaa suosiota kuluttajien keskuudessa. Yhteisön mukaan ympäristömerkintä on yksi niistä kolmesta keskeisestä kauppa- ja ympäristöalan kysymyksestä, joita uudella neuvottelukierroksella olisi käsiteltävä, ja se onnistui sisällyttämään sen WTO:n ministerikokouksen Dohassa marraskuussa 2001 pidetyn neljännen istunnon julkilausumaan.

Yhteisö on myös tietoinen eurooppalaisten tekstiilialan yritysten ongelmista, jotka liittyvät väärentämiseen.

Kun torjutaan väärennettyjen tuotteiden tuontia Euroopan markkinoille, keskeisenä välineenä on väärennettyjen ja laittomasti valmistettujen tavaroiden vapaaseen liikkeeseen luovutuksen, viennin, jälleenviennin tai suspensiomenettelyyn asettamisen kieltämistä koskevista toimenpiteistä 22 päivänä joulukuuta 1994 annettu neuvoston asetus (EY) N:o 3295/94(3) (sellaisena kuin se on muutettuna 25 päivänä tammikuuta 1999 annetulla neuvoston asetuksella (EY) N:o 241/1999(4)). Asetuksen nojalla tulliviranomaiset voivat lisätä valvontaa, ja siinä säädetään järjestelmästä, jossa voidaan esittää tulliviranomaisille pyyntöjä toimenpiteiden toteuttamiseksi. Pelkästään vuoden 2000 tulokset (lähes 68 miljoonaa pysäytettyä tuotetta eli 168 prosentin kasvu vuoteen 1999 verrattuna) osoittavat, miten tärkeänä teollis- ja tekijänoikeuksien suojelua tullissa pidetään. Komission julkaisemat vuoden 2000 tullitilastot osoittavat lisäksi, että 49 prosenttia unionin ulkorajoilla toteutetuista syytetoimista koskee vaatteita tai vaatetustarvikkeita.

Komissio hyväksyi 30. marraskuuta 2000 kunnianhimoisen toimintasuunnitelman, jolla torjutaan väärennettyjen ja laittomasti valmistettujen tavaroiden liikkumista sisämarkkinoilla.(5) Toimintasuunnitelmassa ehdotetaan muun muassa direktiiviä, jolla yhdenmukaistetaan teollis- ja tekijänoikeuksien noudattamisen valvontaa koskevaa jäsenvaltioiden lainsäädäntöä. Komissio tekee kyseisen direktiiviehdotuksen vuoden 2002 kuluessa.

Puuttuakseen väärentämiseen mahdollisimman varhain yhteisö käsittelee siihen liittyviä ongelmia säännöllisesti kauppakumppaneidensa kanssa. Lisäksi se noudattaa WTO:n perustamissopimuksen liitteenä olevaa teollis- ja tekijänoikeuksien kauppaan liittyvistä näkökohdista tehtyä sopimusta

(TRIPS), jossa määrätään teollis- ja tekijänoikeuksien suojelun vähimmäisvaatimuksista ja oikeuksien kunnioittamiseksi toteutettavista konkreettisista toimenpiteistä. TRIPS-sopimuksella puolustetaan näin ollen merkittävällä tavalla vientiyritysten etuja.

(1) KOM(2001) 416 lopullinen.

(2) EYVL L 346, 31.12.2001.

(3) EYVL L 341, 30.12.1994.

(4) EYVL L 27, 2.2.1999.

(5) KOM(2000) 789 lopullinen.